b'\n_START_ARTICLE_\n\xc5\xbdags\xc4\x97jimas\n_START_SECTION_\nPrie\xc5\xbeastis\n_START_PARAGRAPH_\n\xc5\xbdagsulys gali b\xc5\xabti sukeltas daugyb\xc4\x97s centrin\xc4\x97s ir periferin\xc4\x97s nerv\xc5\xb3 sistemos sutrikim\xc5\xb3, d\xc4\x97l sujaudint\xc5\xb3 ar pa\xc5\xbeeist\xc5\xb3 klajoklio bei diafragminio nerv\xc5\xb3. \xc5\xbdagsulys da\xc5\xbenai prasideda suvartojus alkoholio, karbonizuot\xc5\xb3 g\xc4\x97rim\xc5\xb3, saus\xc5\xb3 kepini\xc5\xb3 bei a\xc5\xa1traus maisto. Taip pat jis gali b\xc5\xabti sukeliamas per greitai valgant ar d\xc4\x97l labai ilgo juoko. Ilgai trunkantis ir sunkiai gydomas \xc5\xbeags\xc4\x97jimas gali b\xc5\xabti sukeltas pa\xc5\xbeeidus ar suerzinus susijusius nervus. Chemoterapija 30\xc2\xa0% pacient\xc5\xb3 taip pat sukelia \xc5\xbeagsul\xc4\xaf.\n_START_SECTION_\nFilogenetin\xc4\x97 hipotez\xc4\x97\n_START_PARAGRAPH_\nChristian Straus su savo komanda, dirbantys Kanadoje, Kalgario universitete, pasi\xc5\xabl\xc4\x97 teorij\xc4\x85, kad \xc5\xbeagsulys yra evoliucijos liekana i\xc5\xa1 amfibij\xc5\xb3 kv\xc4\x97pavimo sistemos. Amfibijos, pavyzd\xc5\xbeiui, varl\xc4\x97s, ryja or\xc4\x85 ir vanden\xc4\xaf d\xc4\x97l motorinio reflekso, pana\xc5\xa1iai kaip \xc5\xbeinduoliai \xc5\xbeagsi. Nor\xc4\x97dami patvirtinti \xc5\xa1i\xc4\x85 teorij\xc4\x85, jie steb\xc4\x97jo motorinius kanalus, kurie leid\xc5\xbeia atsirasti \xc5\xbeagsuliui dar embrioninio vystymosi metu, kol dar n\xc4\x97ra galutiniai i\xc5\xa1sivyst\xc4\x99 plau\xc4\x8diai. Taigi, pasak \xc5\xa1ios teorijos, \xc5\xbeags\xc4\x97jimas yra dabartin\xc4\x97s \xc5\xbeinduoli\xc5\xb3 plau\xc4\x8di\xc5\xb3 sistemos evoliucinis pirmtakas. Be to, tiek \xc5\xbeags\xc4\x97jimas, tiek amfibij\xc5\xb3 oro rijimas, sukeltas padid\xc4\x97jusio CO\xe2\x82\x82 kiekio, gali b\xc5\xabti nuslopintas vaisto Baclofen, o tai patvirtina bendr\xc4\x85 \xc5\xa1i\xc5\xb3 veiksm\xc5\xb3 kilm\xc4\x99. Tai gali paai\xc5\xa1kinti kod\xc4\x97l nei\xc5\xa1ne\xc5\xa1ioti naujagimiai apie 2,5\xc2\xa0% laiko praleid\xc5\xbeia \xc5\xbeags\xc4\x97dami. Jie m\xc4\x97gina ryti or\xc4\x85 kaip amfibijos, nes j\xc5\xb3 plau\xc4\x8diai n\xc4\x97ra iki galo susiformav\xc4\x99.\n_START_SECTION_\nGydymas\n_START_PARAGRAPH_\nPaprastai \xc5\xbeagsulys praeina be medicininio \xc4\xafsiki\xc5\xa1imo. Ta\xc4\x8diau yra sukurta daugyb\xc4\x97 ma\xc5\xbeai tik\xc4\x97tin\xc5\xb3 b\xc5\xabd\xc5\xb3 jam numal\xc5\xa1inti. Da\xc5\xbeniausiai naudojamos priemon\xc4\x97s yra i\xc5\xa1g\xc4\x85sdinimas, rie\xc5\xa1ut\xc5\xb3 sviesto valgymas, \xc5\xa1auk\xc5\xa1tas acto, vandens g\xc4\x97rimas (kartais atsistojus \xc5\xbeemyn galva), kv\xc4\x97pavimo sulaikymas. _NEWLINE_Kartais \xc5\xbeags\xc4\x97jimas tampa nepertraukiama, ilgalaike b\xc5\xabsena, pvz., 15 met\xc5\xb3 mergait\xc4\x97, kuri 2007 m. be pertraukos \xc5\xbeags\xc4\x97jo penkias savaites. Tokie priepuoliai gydomi medikamantais Haloperidol (antipsichotiniai raminamieji), chlorpromazinu (antipsichotinis vaistas su stipriu sedatyviniu poveikiu) ir kt. tokiais atvejais taip pat naudojamas Baclofen, kuris nuslopina spazmus ir taip suma\xc5\xbeina \xc5\xbeags\xc4\x97jim\xc4\x85. Efektyviam gydymui sedatyvais da\xc5\xbenai reikia tokios doz\xc4\x97s vaist\xc5\xb3, kad pacientas praranda s\xc4\x85mon\xc4\x99 ar tampa letargi\xc5\xa1kas. Toks gydymas taikomas trumpai, nes vaist\xc5\xb3 vartojimo metu pacientas negali u\xc5\xbesiimti kasdiene veikla._NEWLINE_Nuolatinis \xc5\xbeags\xc4\x97jimas, prasid\xc4\x97j\xc4\x99s d\xc4\x97l elektrolit\xc5\xb3 disbalanso, gali b\xc5\xabti nuslopintas geriant karbonizuotus g\xc4\x97rimus, kuriuose yra drusk\xc5\xb3, nes tai normalizuoja kalio-natrio pusiausvyr\xc4\x85 nerv\xc5\xb3 sistemoje. D\xc4\x97l karbonizacijos, med\xc5\xbeiagos grei\xc4\x8diau absorbuojamos. Ta\xc4\x8diau kai kuriems \xc5\xbemon\xc4\x97ms tokie g\xc4\x97rimai kaip tik gali sukelti \xc5\xbeagsulio priepuol\xc4\xaf._NEWLINE_Dr. Bryan R. Payne, neurochirurgas, dirbantis Luizijanos Valstijos universiteto Sveikatos moksl\xc5\xb3 centre, s\xc4\x97kmingai atliko eksperimentin\xc4\x99 proced\xc5\xabr\xc4\x85, pacientams, kurie \xc5\xbeags\xc4\x97jo be perstojo, kr\xc5\xabtin\xc4\x97je implantuodamas klajoklinio nervo stimuliatori\xc5\xb3. Stimuliatorius \xc4\xaf smegenis per klajoklin\xc4\xaf nerv\xc4\x85 siun\xc4\x8dia ritmi\xc5\xa1kus elektros impulsus. V\xc4\x97liau \xc5\xa1is prietaisas buvo pritaikytas kontroliuoti kai kuri\xc5\xb3 \xc5\xbemoni\xc5\xb3 epilepsijos priepuolius.'